Eduard Vilde monument

Eduard Vilde monument on Eduard Vilde mälestuseks püstitatud monument Harju tänaval Tallinna Kirjanike Maja vastas. 

Monumendile pandi nurgakivi 4. märtsil 1965 Eduard Vilde 100. sünniaastapäeva tähistamiseks. Tseremooniast võttis osa ka kirjaniku lesk Linda Vilde-Jürmann. 

Monumendi konkursist ja püstitamisest
Monumendi loomiseks korraldati konkurss, mille võitis arhitekt Allan Murdmaa ja skulptor Albert Eskli kavand.Vilde, Eduard Turismiportaal Eestigiid.ee, 8. jaanuar 2011 Konkursil sai kolmanda koha Endel Taniloo ja Ülo Sirbi kavand jalutavast kirjanikust, mille kipsist makett asub Eduard Vilde muuseumi arhiivis.Õnnetu klassiku mainega Vilde Eduard Vilde muuseum, 8. jaanuar 2011 Oma kavandi esitasid ka arhitektid Rein Kersten ja Peep Jänes.114: monument eduard vildele Blogi "Linnad ja märgid", 2. oktoober 2010.

Ehitustöid vedasid eest insener Leonhard Sokk ja Tallinna Remondi- ja Linnaehitus.Leonhard Sokk: Lugeja mäletab: Eduard Vilde ausamba püstitamine Ajaleht Pealinn, 2. juuni 2008.

Monumendi kirjeldus
Mustjala karjäärist pärit punakast dolomiidist monument kujutab endast avatud raamatut, mille parempoolsel küljel on Eduard Vilde pronksist reljeefportree ja autogramm ning tekst ja vasakpoolsel küljel stseenid tema ajaloolisest triloogiast ("Mahtra sõda", "Kui Anija mehed Tallinnas käisid", "Prohvet Maltsvet").

Monumendil on Eduard Vilde tekst: "Januneb inimese hing loodusesunduslikult ilu järele, siis januneb ta ühes sellega tõe järele – elutõe, ilutõe, kunstitõe järele, ja kas ei ole teile teatavaks saanud nähtus, et suured ja sügavad vaimud kõigist rahvustest – kirjanikud, luuletajad, filosoofid – et nad kõik tõe, õiguse ja õigluse teenistuses seisavad, et nende sulg välja astub rõhutute eest ja rõhujate vastu, vaevatute eest ja vaevajate vastu, et esteetik ja eetik nende teostes üheks akordiks koonduvad. Nad ei saa teisiti, kui inimest armastada." 

Monumendi ees on mitu massiivset betoonist dekoratiivvaasi.

Viited

Kategooria:Eduard Vilde
Kategooria:Tallinna mälestusmärgid
Kategooria:Vanalinna asum